Paartjie se verbrande lyke in huis gekry | Maroela Media
Die liggame van 'n man en 'n vrou is Sondag in 'n huis buite Thohoyandou in Limpopo gevind.
Lt.kol. Moatshe Ngoepe, woordvoerder van die polisie, het gesê 'n 36-jarige man het Saterdagaand sy vriendin se huis besoek. Sy liggaam is in die gang van die huis gevind, terwyl sy 25-jarige vriendin se liggaam in die kombuis gevind is.
"Die motief vir die voorval is nog nie bekend nie, maar huishoudelike geweld kan nie uitgeskakel word nie," het Ngoepe gesê. Forensiese speurders van Pretoria is ontbied en stel ondersoek in na die oorsaak van die brand.
Ngoepe het die gemeenskap versoek om hulle nie tot geweld te wend om huishoudelike kwessies op te los nie. "Hulle word aangemoedig om hulp van die toepaslike owerhede te versoek, waaronder ons slagofferbemagtigingsentrums by enige polisiestasie."